MT Brussel 16.5.2007 KUMM(2007) 261 finali KOMMUNIKAZZJONI MILL-KUMMISSJONI IL-PARLAMENT EWROPEW, LILL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI GALILEO F’SALIB IT-TOROQ: L-IMPLIMENTAZZJONI TAL-PROGRAMMI EWROPEJ TAL-GNSS {SEG(2007) 624} KOMMUNIKAZZJONI MILL-KUMMISSJONI IL-PARLAMENT EWROPEW, LILL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI GALILEO F’SALIB IT-TOROQ: L-IMPLIMENTAZZJONI TAL-PROGRAMMI EWROPEJ TAL-GNSS 1. Daħla Il-programmi Ewropej ta’ navigazzjoni bis-satellita Galileo u EGNOS ġew f’salib it-toroq. Jeħteiġ għażla politika dwar kif għandhom jipproċedu. In-negozjati għal konċessjoni li kellhom iwasslu għall-użu u l-isfruttament ta’ Galileo waqfu. Id-dewmien akkumalat s’issa u n-nuqqas ta’ kwalunkwe sinjal ta’ progress fuq in-negozjati għal konċessjoni huwa riskju għat-twassil tal-proġett skond id-data ta' skadenza u l-baġit previsti. Minħabba s-sitwazzjoni, u wara l-ittra tal-Viċi President Barrot lill-Presidenza tal-Kunsill ta’ l-14 ta’ Marzu 2007, il-Kunsill tal-Ministri tat-Trasport fit-22 ta’ Marzu 2007 talbu lill-Kummissjoni biex: · sal-Kunsill ta’ Ġunju tevalwa u tirraporta dwar il-progress globali tal-proġett Galileo, inklużi l-kwistjonijiet pendenti mniżżla mill-konsorzju li joffra kif miġbura fil-qosor fir-rapport tal-Presidenza u inklużi l-ispejjeż tal-proġett u l-iffinanzjar tiegħu, bil-għan li jitħaffef il-progress tal-proġett; · tissottometti għal diskussjoni malajr kemm jista’ jkun soluzzjonijiet possibbli sabiex jiġu żgurati l-obbligi pubbliċi finanzjarji fit-tul, kif mitluba mill-konklużżjonijiet tal-Kunsill ta’ Ottubru 2006, inkluż xenarju għall-forniment kemm jista’ jkun bikri tas-servizzi ta’ navigazzjoni bis-satellita EGNOS bħala l-prekursur ta’ Galileo, u li tirraporta lil Kunsill ta’ Ġunju; · tikkunsidra, permezz ta’ assistenza minn GSA u ESA, il-progress fin-negozjati għal konċessjoni u li jiġu ppreżentati xenarji alternattivi, meqjusa wkoll għall-infiq, riskji u l-affordabbiltà, għal-laqgħa li ġejja tal-Kunsill ta' Ġunju. Il-Parlament Ewropew, fir-resoluzzjoni ta’ l-24 ta’ April 2007 [1], tenna l-appoġġ tiegħu għall-programm Galileo, esprima t-tħassib tiegħu dwar il-progress, u talab lill-Kummissjoni sabiex tressaq proposti xierqa, ibbażati in parti fuq l-istess punti msemmija mill-Kunsill u, b’mod partikolari, għal tisħiħ ta' tmexxija pubblika billi jiġu żgurati r-responsabbiltà kif ukoll it-tmexxija politika tal-Kummissjoni. Din il-Komunikazzjoni twieġeb għat-talbiet tal-Kunsill u l-Parlament Ewropew u hija kkomplementata b'Dokument tas-Servizzi tal-Kummissjoni SEG(2007) 624 tas-16 Mejju 2007. 2. EGNOS u Galileo: Il-Programmi Ewropej tal-GNSS In-Navigazzjoni bis-satellita hija teknoloġija li tippermetti lil dawk li jagħmlu użu minnha madwar id-dinja biex jidentifikaw il-post fejn ikunu fi kwalunkwe ħin. Il-medda ta’ applikazzjonijiet li saru possibbli hija wiesgħa u mifruxa fuq sett kbir ta’ dominji, minn trasport tradizzjonali għal komunikazzjoni, servejs ta’ l-art, agrikoltura, sajd, ħarsien ta’ l-ambjent, riċerka xjentifika, turiżmu u oħrajn. In-navigazzjoni bis-satellita tista’ ttejjeb in-navigazzjoni bil-vetturi u ttejjeb il-kundizzjonijiet tat-traffiku, isservi ta’ gwida għal persuna b’diżabbiltà jew sabiex jiġu identifikati l-post fejn jinstabu oġġetti, annimali u kontejners. Barra minn hekk, tista’ tħaffef operazzjonijiet ta’ protezzjoni ċivili f’ambjent aħrax, tħafffef operazzjonijiet ta’ salvataġġ għal persuni fil-periklu fuq il-baħar, u tipprovdi għodda għal gwardji tal-kosta u kontrolli tal-fruntiera. Hija wkoll apparat formidabbli għall-immarkar tal-ħin ta' tranżazzjonijiet finanzjarji, riċerka xjentifika fil-metereoloġija, geodesy, monitoraġġ ta’ ċaqliq ta’ l-art u oħrajn. Saru diġà kisbiet konsiderevoli dawn l-aħħar għaxar snin, ibbażati fuq ix-xogħol iebes ta’ l-istituzzjonijiet pubbliċi, l-istabbilimenti ta’ riċerka Ewropej, u l-industrija Ewropea. Il-baġits fis-settur pubbliku kienu jammontaw ’l fuq minn €2.5 biljun. L-Ewropa żviluppat l-EGNOS li huwa bbażat fuq sinjali tal-GPS u jipprovdi sinjali ta’ awmentazzjoni li jiġu trażmessi mill-ġdid minn tlett satelliti ġeostazzjonarji. EGNOS jagħmilha possibbli li l-preċiżjoni ta' l-ippożizzjonar tal-GPS titmexxa għal taħt il-5 metri. Barra minn hekk, tibgħat messaġġ ta’ integrità li jinforma lill-utenti f’każ ta’ problemi fuq satelliti tal-GPS. L-EGNOS għandu jsir operazzjonali fl-2008 u għandu jipprovdi aċċess bikri madwar l-Ewropa ta' 3 minn 5 servizzi globali tal-Galileo. L-EGNOS kien essenzjali fil-promozzjoni tar-riċerka, l-għarfien u l-għarfien espert ta' l-Ewropa, f’din it-teknoloġija l-aktar avvanzata. Galileo huwa bbażat fuq kostellazzjoni ta’ 30 satellita imqiegħda f’orbita medja madwar id-dinja (f’għoli ta’ ċirka 24 000 km) li tkopri kontinwament il-wiċċ sħiħ tad-dinja. Il-konfigurazzjoni magħżula hija tajba, peress li tiżgura l-preżenza ta' minimu ta' erba' satelliti fuq kull post tad-dinja fi kwalunkwe mument. Tabilħaqq, ir-riċevituri tan-navigazzjoni jistgħu jikkalkolaw il-pożizzjoni tagħhom jekk jirċievu biss is-sinjali ta’ minimu ta’ erba’ satelliti fl-istess ħin. L-ewwel satellita sperimentali Galileo ġiet inawgurata f’Diċembru, 2005. B'mod parallel, ġiet implimentata kooperazzjoni mill-qrib u siewja ma' l-Istati Uniti. Dan wassal għal Ftehim bejn l-UE u l-Istati Uniti [2] dwar l-interoperabilità sħiħa tas-sinjali miftuħa GPS u Galileo u deċiżjoni konġunta riċenti għat-titjib tal-karatteristiċi ta' dawn is-sinjali, b'hekk ġie stabbilit standard globali għan-navigazzjoni bis-satellita. Dan mistenni li jwassal għall-użu mifrux ta' riċevituri konġunti GPS/Galileo fl-applikazzjonijiet fis-suq tal-massa. Il-Kummissjoni tistieden lill-Kunsill u lill-Parlament Ewropew sabiex jirrikonoxxu l-investimenti u kisbiet tal-programmi Ewropej tal-GNSS. 3. Id-direzzjoni li ttieħdet Wara l-Kunsill Ewropew ta’ Nizza f’Diċembru, 2000, ir-Reżoluzzjoni tal-Kunsill tal-5 ta’ April 2001 approvat it-tnedija tal-programm Ewropew ta’ navigazzjoni bis-satellita Galileo. Il-Kunsill kien bassar l-iżvilupp tal-programm fi tlett fażijiet (fażi ta’ żvilupp u validazzjoni fl-orbità, fażi ta’ użu u fażi operazzjonali). Dwar il-finanzjament ta’ dawn il-fażijiet, il-Kunsill iddeċieda li l-fażi ta’ żvilupp għandha tiġi ffinanzjata kollha kemm hi mis-settur pubbliku u, sa fejn għandhom x’jaqsmu l-fażijiet l-oħra, għandhom jiġu ffinanzjati mis-setturi pubbliċi u privati fil-qafas ta’ sħubija pubblika-privata abbażi ta’ massimu ta’ terz ta’ l-ispiża ta’ l-iskjerament għas-settur pubbliku. Il-bidu tal-fażi operazzjonali kien previst għall-bidu ta’ l-2008. Fis-17 ta’ Ottubru 2003, skond mandat li jirriżulta mir-Regolament 876/2002, l-Intrapriża Konġunta Galileo tnediet sejħa għal konċessjoni għal fażijiet ta’ skjerament u operazzjonali ta’ Galileo. Fl-4 ta’ Lulju, 2005, il-GJU qablu fuq il-bażi ta’ ċerti kundizzjonijiet speċifiċi, għall-ħolqien ta’ Konsorzju Konġunt, reċentement imsejjaħ "Euro-GNSS", li jinstab f’Toulouse u kompost minn 8 imsieħba (AENA, Alcatel, EADS, Finmeccanica, Hispasat, Inmarsat, Thales u TeleOp) bħala l-uniku msieħeb tan-negozjati għall-konċessjoni ta' Galileo. In-negozjati effettivament bdew f’Jannar 2006, wara nuqqas ta’ qbil industrijali intern u medjazzjoni [3] fir-rigward tad-diviżjoni tar-rwol u responsabbiltajiet kif ukoll is-siti ta' stallazzjonijiet prinċipali kbar tas-sistema. In-negozjati ffokaw fuq it-Titoli tat-Termini, jiġifieri l-elementi ċentrali tal-kuntratt ta’ konċessjoni. L-ewwel verżjoni nbdiet fl-20 ta’ Novembru 2006. Fil-bidu tas-sena 2007 in-negozjati twaqqfu. 4. Valutazzjoni tal-progress globali u l-possibiltajiet ta’ implimentazzjoni Il-programmi Ewropej tal-GNSS Galileo u EGNOS akkumulaw dewmien ta’ 5 snin fir-rigward tal-kalendarju tal-bidu u bħalissa qegħdin jaffrontaw għadd ta’ diffikultajiet, b’mod partikolari minħabba tmexxija industrijali u diffikultajiet fit-trasferiment tar-riskju għal fuq is-settur privat b’kundizzjonijiet raġonevoli. Madankollu hemm ukoll kwistjonijiet li għandhom x’jaqsmu mat-tmexxija pubblika. L-EGNOS qiegħed iqarrab lejn tlestija operazzjonali u pprovda prova tal-kunċett. L-implimentazzjoni u d-disponibilità tiegħu issa huma urġenti. Madankollu l-progress tal-fażi ta’ żvilupp ta’ Galileo akkumula dewmien sostanzjali u spejjeż żejda. Għalkemm is-suq tas-servizzi ta’ navigazzjoni globali bis-satellita fl-aħħar tal-proċess huwa tabilħaqq promettenti ħafna (maħsub li jkun ta' madwar €450 biljun annwalment [4] mis-sena 2025 madwar id-dinja kollha) is-suq għad-detentur tal-konċessjoni li jipprovdi s-sinjali-fl-ispazju, jidher inċert. Fost ir-raġunijiet hemm inċertezzi dwar l-użu kummerċjali ta’ Galileo, flimkien mal-fatt li s-sinjal tal-GPS ċivili huwa b’xejn, u li għad hemm inċertezza konsiderevoli war sa fejn l-awtoritajiet pubbliċi għandhom jużaw is-Servizz Pubbliku Regolat (PRS) ta’ Galileo. Bħala riżultat, il-Konsorzju Konġunt jistenna li l-UE tieħu ħsieb tar-riskju assoċjat. Jidher ċar li dan ma ngħatax l-importanza li kien jistħoqqu fil-pjanijiet oriġinali għal Galileo peress illi kien hemm dejjem is-suppożizzjoni li s-settur privat se jieħu fuqu r-responsabbiltà tar-riskju tas-suq. Sakemm l-UE ma tagħtix reazzjoni minnufih u b'mod deċiżiv, id-dewmien kurrenti jista' jkollu effett domino f'dak li huma investimenti fis-suq fl-applikazzjonijiet u s-servizzi fl-aħħar tal-proċess li jiddependu fuq iċ-ċertezza ta’ l-iskeda tal-ħin li fiha l-infrastrutturi Galileo u EGNOS ser jitwaqqfu. Il-kumplessità teknoloġika ta’ EGNOS u Galileo hija konsiderevoli u x’aktarx kienet ġiet issottovalutata. Bħalissa d-disinn jinstab f’idejn is-settur pubbliku, jiġifieri l-Aġenzija Ewropea ta’ l-Ispazju. It-trasferiment tar-riskju tad-disinn, u r-riskju marbut mill-qrib miegħu ta’ kompletazzjoni, ir-riskju ta’ l-ispejjeż żejda u r-riskju tal-prestazzjonui għal Konsorzju Konġunt ma kienux possibbli f’kundizzjonijiet raġonevoli. Barra minn hekk, l-UE assumiet li Galileo jista’ jigi żviluppat u skjerat fi żmien ħafna iqsar u b’ħafna anqas iffinanzjar pubbliku milli kien sar fl-Istati Uniti għall-GPS. Għalkemm jista’ jingħad li l-GPS għandu rekwiżiti partikolari, is-suppożizzjoni ta’ l-UE setgħet kienet ottimistika. Kemm it-tmexxija industrijali u pubblika kienu fatturi prinċipali. L-organizzazzjonijiet industrijali ta’ bħalissa la huma effiċjenti u lanqas kapaċi biex jieħdu deċiżjonijiet, l-aktar minħabba nuqqas ta' qbil dwar ir-rwoli, ir-responsabbiltajiet u l-qsim tax-xogħol tal-programm. Barra minn hekk, għall-finijiet tal-PPP, jiġifieri, fl-aħħar mill-aħħar l-għoti tas-servizzi, il-Konsorzju Konġunt għandu kompożizzjoni b'għan differenti, senjatament il-kostruzzjoni tal-kostellazzjoni filwaqt li l-PPP tkun idejalment titlob konsorzju li jitmexxa minn dawk li jipprovdu s-servizzi. Barra minn hekk, in-nuqqas ta’ ċarezza tar-rrwoli u r-responsabbiltajiet rispettivi fuq in-naħa pubblika ma għenitx is-sitwazzjoni. It-tkomplija bin-negozjati ta’ bħalissa tkun tfisser li l-implimentazzjoni ta’ Galileo tipproċedi abbażi ta’ l-ewwel erba' satelliti u l-infrastruttura ta’ l-art relatata miġjuba permezz ta’ akkwist pubbliku tal-fażi ta’ l-iżvilupp u li l-bqija tas-sistema tiġi akkwistata, skjerata u esplojtata mill-Konsorzju Konġunt. Madankollu, minħabba l-akkumulazzjoni tad-dewmien, il-PPP mhux se jibda qabel nofs is-sena 2009 u l-iskjerament sħiħ għandu jiġi pospost sas-sena 2014 jew aktar tard. Barra minn hekk, huma meħtieġa azzjonijiet ta’ mitigazzjoni ta’ riskju konsiderevoli u addizzjonali sabiex timtela l-lakuna bejn il-fażijiet ta’ żvilupp u ta' skjerament, partikolarment permezz ta' l-akkwist ta' 4 satelliti oħrajn u ta' infrastruttura relatata, sabiex jiġu evitati x-xoljimenti ta’ timijiet ta’ l-industrija. Barra minn hekk, wieħed jista’ jistenna telf ta’ dħul sostanzjali li jirriżulta minn wasla tard fis-suq minħabba l-kompetizzjoni emerġenti globali bħal GPS-III. F’dan ir-rigward, il-punti li tqajmu permezz ta' ittra tal-Konsorzju Konġunt lill-Presidenza ta’ l-UE [5] jkopru għadd kbir ta’ punti li jistgħu jiġu riżolti biss jew permezz ta’ negozjati (linja bażi teknika, kundizzjonijiet ta’ għoti ta’ IOV u EGNOS, trasferiment tar-riskju u mitigazzjoni, pjan ta' direzzjoni għal żvilupp kummerċjali bejn GSA/il-Konsorzju Konġunt), jew mill-Konsorzju Konġunt innifsu (aġġornament tal-mudell ta’ l-infiq, impenji ta' finanzjament privat, tmexxija tajba, riżoluzzjoni ta’ nuqqas ta' qbil dwar il-qsim tax-xogħol), jew tabilħaqq mill-UE (tisħiħ tat-tmexxija pubblika, żgurar ta' ċertezza finanzjarja fit-tul ta’ arranġamenti ta’ ffinanzjar pubbliku, riżoluzzjoni tal-kwistjonijiet istituzzjonali ta’ l-EGNOS). Dawn il-kwistjonijiet ta’ l-aħħar huma indirizzati f’din il-Komunikazzjoni u fid-Dokument tas-Servizzi. Il-Kummissjoni tikkunsidra li l-punti li qajmu huma ta’ valur fil-valutazzjoni tal-programm bħala total. Madankollu, ir-raġuni materjali għaliex dawn in-negozjati mhux qed jagħmlu progress hija prinċipalment relatata ma’ l-inkapaċità tal-Konsorzju Konġunt li jmexxi il-proċess b'mod effettiv, jaqbel fuq pożizzjoni komuni, u jidħol f’negozjati bħala konsegwenza tal-kumplessità sottovalutata tal-programm, parametri dwar id-dħul li mhumiex ċari u l-kompożizzjoni eteroġenja tal-konsorzju. L-aħħar l-ittra mill-Konsorzju Konġunt li jistabbilixxi l-pożizzjoni tiegħu dwar is-sitwazzjoni bi tweġiba għall-impożizzjoni tal-prekundizzjonijiet ifformulati mill-Kunsill [6], la tipprovdi elementi sinifikanti ġodda u lanqas prova kredibbli dwar impenn biex jipproċedu. Għalhekk, u minkejja li kien hemm sodisfazzjon parzjali mill-Konsorzju Konġunt ta’ dawn il-pre-kundizzjonijiet, il-Kummissjoni temmen illi n-negozjati fallew milli jiksbu riżultati raġonevoli u waslet għall-konklużjoni li ftit hemm possibiltà li n-negozjati preżenti għall-konċessjoni jikkonkludu b’mod sodisfaċenti, b’bilanċ fil-qsim tar-riskju, bi spejjeż raġonevoli għall-UE, fil-ħin tajjeb u b’assigurazzjonijiet biżżejjed għal tmexxija effiċjenti mis-settur privat. Fil-qosor, il-Kummissjoni tikkunsidra li s-sitwazzjoni preżenti hia r-riżultat ta' l-effetti flimkien ta' tilwim kontinwi mingħajr risoluzzjoni dwar it-tqassim tax-xogħol industrijali, ġudizzju żbaljat li r-riskju tas-suq ikun jista' jiġi ttrasferut għas-settur privat, negozjar mhux riżolt fir-rigward tat-trasferiment tar-riskju tad-disinn, kumplessità teknika tal-programm u tmexxija pubblika mhux soda u ċara biżżejjed. Il-Kummissjoni tistieden lill-Kunsill u lill-Parlament Ewropej jieħdu nota tal-falliment tan-negozjati għall-konċessjoni kurrenti u tikkonkludi li, abbażi ta' dan, in-negozjati dwar il-PPP kurrenti għandhom jitwaqqfu. 5. L-Ewropa għandha bżonn sistema ta’ navigazzjoni bis-satellita? Minħabba dawn id-diffikultajiet, il-mistoqsija hija jekk il-programm għandux jitwaqqaf jew jitkompla f’kuntest imġedded. Galileo sar proġett ta' prominenza kemm minħabba l-valur strateġiku tiegħu u l-kontribut li ta lill-istrateġija ta' Liżbona, kif ukoll minħabba li ta sura lid-dimensjonijiet politiċi, ekonomiċi u teknoloġiċi ta' l-Unjoni Ewropea. Dan ġie enfasizzat mill-Konsill Ewropew f'diversi okkażjonijiet waqt is-Summits tagħhom f'Cologne, Feira, Nizza, Stokkolma, Laeken, Barċellona u Brussell. Is-Sistemi tan-Navigazzjoni Globali bis-Satellita (GNSS) qed jiżviluppaw ruħhom b'mod rapidu f'infrastutturi kritiċi għas-soċjeta moderna, li ser tiddependi fuqhom għal funzjonijiet essenzjali bħal kontrolli fuq il-fruntieri, loġistiċi tat-trasport, operazzjonijiet finanzjarji, u sorveljanza ta' infrasturtturi ta' enerġija u komunikazzjonijiet. Għalhekk, Galileo jipprovdi kontibut importanti lil politiki Komunitarji f'oqsma, li jvarjaw minn ġestjoni tat-trasport, trasport ta' oġġetti perikolużi, servizzi ta' emerġenza (eSejħa), telefonija mobbli, servizzi finanzjarji, enerġija, navigazzjoni fl-ibħra u fil-kanali, trasport bl-ajru, protezzjoni ċivili u missjonijiet umanitarji, agrikoltura, sajd, u perizja. Parti kbira u dejjem tiżdied ta' l-attività ekonomika tagħna hija bbażata fuq it-tagħrif dwar l-ippożizzjonar u l-ħin f'waqtu. L-abbandun tal-Galileo ikun joħloq mill-ġdid u jżid b'mod sinifikanti d-dipendenza fuq il-GPS (Stati Uniti) [7] u potenzjalment fuq il-Glonass (Russja) u l-Compass/Beidou (Ċina). Dawn is-sistemi huma kollha ta' natura governamentali, ta' użu doppju, mibnija u operati kompletament fuq il-bażi ta' fondi pubbliċi. L-Ewropa tkun l-unika ekonomija prinċipali mingħajr tali ass strateġiku. Dan ikun ikollu impatti oħra importanti politiċi għall-Unjoni Ewropea peress illi l-kooperazzjoni tagħna ma’ pajjiżi terzi tkun nieqsa minn ass importanti. Dan ikun ifisser li l-Unjoni Ewropea tkun tiddependi fuq l-użu militari/doppju ta' sistemi u teknoloġiji barranini għal applikazzjonijiet li huma vitali għat-tmexxija tas-soċjetà tal-futur. Barra minn hekk., Galileo huwa l-pilastru tal-Politika Ewropea ta' l-Ispazju emerġenti u jissinjala l-ambizzjonijiet Ewropej fl-oqsma ta' l-ispazju, it-teknoloġija u l-innovazzjoni. Li ma jiġix implimentat il-Galileo, iżda li tipproċedi biss l-implimentazzjoni ta’ l-EGNOS, ma jkunx biss żvantaġġ teknoloġiku kbir għall-Ewropa imma jkun jikkawża telf prinċipali f’opportunitajiet makroekonomiċi għall-industriji ta’ manifattura u servizzi fl-Ewropa. Fin-nuqqas ta' għarfien espert tekniku residenti, is-settur privat Ewropew ikun f'pożizzjoni dgħajfa biex ikun jista' jikseb il-vantaġġi tas-suq dinji tas-servizzi tan-navigazzjoni bis-satellita u applikażżjonijiet ta' €450 biljun fis-sena sa l-2025. Is-settur privat Ewropew indika li jiddependi fuq il-ksib ta' terz tas-sehem ta' dan is-suq, ekwivalenti għal €150 biljun fis-sena. L-istudji li saru dwar is-suq tan-navigazzjoni bis-satellita juru tkabbir rapidu speċjalment fis-swieq fl-aħħar tal-proċess għal applikazzjonijiet tat-triq u servizzi u tagħmir ibbażati fuq il-post. L-iżvilupp u l-manteniment ta' għarfien espert tekniku Ewropew fis-suq fil-bidu tal-proċess (l-iżvilupp, l-iskjerament, u l-operazzjonijiet tas-sistema) huma pre-rekwiżiti li jħallu s-suq Ewropew fl-aħħar tal-proċess iwettaq il-potenzjal sħiħ tiegħu għall-innovazzjoni ta' applikazzjonijiet u servizzi mifruxin fl-ekonomija. L-aħħar iżda mhux ta' l-anqas, sa llum l-Ewropa diġà tat €2.5 biljun għall-iżvilupp tal-programmI Ewropej tal-GNSS [8] sa llum. Il-Kummissjoni tistieden lill-Kunsill u lill-Parlament Ewropew sabiex jaffermaw mill-ġdid in-neċessità li titqiegħed f’postha sistema ta’ navigazzjoni bis-satellita awtonoma, biex japprovaw il-kontinwazzjoni tal-programm Galileo bħala assi strateġiku ta' l-Unjoni Ewropea, u sabiex jirrikonoxxu l-valur ekonomiku tiegħu. 6. Liema Galileo? Il-valutazzjoni ta’ modifikazzjonijiet kbar potenzjali għar-rekwiżiti, ta' l-għanijiet tas-servizzi dwar jekk jitbiddlux jew jitneħħew, disinn u kopertura tal-kostellazzjoni, ta' infrastrutturi bi spiża baxxa u kwistjonijiet simili wrew illi l-karatteristiċi tas-sistema, kif kien hemm qbil dwarhom fil-Kunsill, għadhom kompletament adegwati. L-enfasi prinċipali għandha tkun fuq iż-żamma ta’ skeda fissa ta’ l-iżvilupp u l-iskjerament tal-programm. Il-karatteristiċi tas-sistema li ġew adottati għal Galileo huma r-riżultat ta’ madwar għaxar snin ta’ disinn u ta' kwalifikazzjoni teknika. Ħafna konfigurazzjonijiet possibbli ġew meqjusa f'proċess miftuħ li ppermetta lill-esperti u l-utenti tas-sistema ta’ navigazzjoni potenzjali li jesprimu l-ħsibijiet tagħhom sabiex fl-aħħar jiddeterminaw u jaqblu dwar ir-rekwiżiti tal-missjoni Galileo. Timijiet ta’ disinn, kemm fl-ESA kif ukoll fl-industrija, taw definizzjoni tas-sistema f'proċess interattiv u fasslu l-programm skond dawn ir-rekwiżiti tal-missjoni u l-prestazzjoni. Minn dak iż-żmien, la l-konfigurazzjoni bażika tas-sistema (kostellazzjoni tas-satellita, segment ta’ l-art) lanqas id-definizzjoni tas-servizzi ma ġew ikkontestati minn xi parti interessat. Dan juri li l-validità u s-saħħa tal-kunċett ġew żviluppati. Kwalunkwe bidla radikali fid-disinn twassal għall-kanċellazzjoni tal-kuntratti attwali ta’ l-industrija fil-fażi ta’ l-iżvilupp u għalhekk għal proċedura ta' offerti mill-ġdid għall-programm kollu, bid-dewmien assoċjat li dan jinvolvi. Xenarju bħal dan iwassal għal effet ikkumbinat ta’ telf ta’ investiment li jkun sar sallum fil-proġett u dħul fis-suq tard ħafna ta’ sistema bi prestazzjoni mdgħajfa u bla dubju ta' resistenza baxxa fil-kompetizzjoni kontra sistemi ġodda bħall-GPS-III. Il-gwadann ekonomiku previst f'xenarju bħal dan huwa wieħed baxx ħafna. In-nuqqas fl-ispejjeż potenzjali ta' sistema ridotta għalhekk iwassal għall-effett kuntrarju għall-għan tal-bidu u huwa fattur ħafna anqas importanti milli li jiġu osservati l-iskedi taż-żmien assoċjati ma' sistema li żżomm id-definizzjoni teknika tal-bidu. Il-Kummissjoni tistieden lill-Kunsill u lill-Parlament Ewropew jirrikonoxxu li l-karatteristiċi tas-sistema Galileo għadhom perfettament kompatibbli ma’ l-ambizzjonijiet ta’ l-Unjoni Ewropea għal dan l-ass strateġiku, jiġifieri kostellazzjoni ta' 30 satelliti li toffri ħames servizzi differenti b'livell ta' kwalità eċċellenti fis-sinjal fl-ispazju. 7. Xenarji alternattivi Il-Kummissjoni taqbel ma’ l-opinjoni li PPP tipprovdi l-aħjar kundizzjonijiet sabiex l-infiq jiġi kkontrollat, jitmexxew ir-riskji tekniċi u t-tlestija tal-proġett, u sabiex l-isfruttament fis-suq tiġi ottimizzata. Madankollu, jekk in-negozjati għat-trasferiment tas-suq rilevanti, il-kontroll ta’ l-infiq, it-tlestja, u r-riskji teknoloġiċi lis-settur privat ma jistgħux jirnexxu minħabba prezz għoli u termini li ma jkunux favorevoli għal dan it-trasferiment, imbagħad ir-rekwiżiti bażiċi għal PPP ma jistgħux jintlaħqu. Għandhom jittieħdu l-azzjonijiet meħtieġa sabiex jinħoloq ambjent xieraq li joffri opportunità tajba ta' trasferiment tar-riskji lis-settur privat b'kundizzjonijiet raġonevoli. Għalhekk, il-Kummissjoni segwit l-approċċ tal-PPP għall-implimentazzjoni ta’ Galileo iżda fasslet profil ġdid permezz ta’ xenarji b’mument aktar xieraq meta imsieħeb privat jassumi r-responsabbiltà tal-proġett. Ix-xenarji kollha li nżammu jibdew b’akkwist pubbliku ta' ċertu numru ta’ satelliti u s-segment ta’ l-art assoċjat, segwit b’PPP li tieħu l-akkwist tas-satelliti li jifdal, jekk ikun jifdal, flimkien ma' l-esplojtazjoni, l-operat u l-manteniment ta’ l-infrastruttura. Għal skopijiet ta’ xebħ biss, jinżamm xenarju fejn in-negozjati preżenti mal-Konsorzju Konġunt jitkomplew. F’dan il-każ ipotetiku, it-tkomplija tan-negozjati jkun ifisser li l-implimentazzjoni ta’ Galileo tipproċedi fuq il-bażi ta' bħalissa ta’ l-ewwel erbgħa satelliti miksuba b'akkwist pubbliku filwaqt li l-bqija tas-sistema tiġi skjerata u esplojtata permezz tal-kuntratt previst tal-PPP ma’ l-"Euro-GNSS", jiġifieri, il-Konsorzju Konġunt [9]. Madankollu, jenħtieġu azzjonijiet ta’ mitigazzjoni tar-riskju kif spjegat aktar ’l quddiem. Iż-żewġ xenarji li ġejjin jinżammu: A. AKKWIST TA' KAPAĊITÀ OPERAZZJONALI INIZJALI (IOC), SEGWIT MINN PPP F’dan ix-xenarju, is-settur pubbliku jiffinanza u jakkwista sistema operazzjonali bi prestazzjoni ristretta. Din l-infrastruttura ta' qofol hija magħmula minn 18-il satellita bis-segment ta’ l-art assoċjat. L-IOC tippermetti provvista ta’ servizzi Galileo bikrija għal firxa wiesgħa ta’ utenti u toffri lill-konċessjonarju tal-futur kunfidenza fis-saħħa ta’ disinn. Il-preċiżjoni fl-ippożizzjonar u l-kopertura huma biżżejjed biex jiġu introdotti s-servizzi fis-suq [10] iżda mingħajr kapitalizzazzjoni fuq il-valur miżjud tekniku ta’ Galileo. It-12-il satellita li jibqgħu, jiġu akkwistati mis-settur privat taħt l-iskema ta’ konċessjoni PPP li fiha wkoll attivitajiet ta’ operat u ta' sfruttament. L-IOC tkun lesta sa l-aħħar tas-sena 2011, meta l-utenti jkollhom aċċess biss għas-servizzi bikrija f’dak iż-żmien. Skjerament sħiħ u disponibilità tas-servizzi tista’ tinkiseb sa l-aħħar tas-sena 2013, jekk il-kuntratt tal-PPP jiġi ffirmat fil-ħin. Il-kuntratt tal-PPP ikun ikopri l-perjodu 2010-2030. (...PICT...) (...PICT...) Total ta’ 18-il satellita b'akkwist pubbliku segwita minn PPP għall-akkwist ta’ 12-il satellita, operazzjonijiet u sfruttament | | Karatteristiċi prinċipali | L-EGNOS jibda jaħdem fil-bidu tas-sena 2008Titlesta l-fażi ta’ żvilupp li għaddejja bħalissa (Validazzjoni fl-orbita): 2010Jitlesta l-iskjerament ta’ l-ewwel kostellazzjoni: fi tmiem l-2013 Kuntratt PPP għat-tlestija ta’ l-iskjerament ta’ l-infrastruttura, l-operazzjonijiet, u l-isfruttament: 2010-2030Forniment ta’ servizz sħiħ u disponibilità ta’ prestazzjonijiet: fi tmiem l-2013 | B. AKKWIST TA' KAPAĊITÀ OPERAZZJONALI (FOC) SĦIĦA, SEGWITA MINN PPP F‘dan ix-xenarju, is-settur pubbliku jiffinanza u jakkwista sistema operazzjonali bi prestazzjoni sħiħa. Din l-infrastruttura hija komposta minn 30 satellita bis-segment ta’ l-art assoċjat. Din tippermetti l-forniment tas-servizzi Galileo kollha għall-utenti kollha fil-mira u toffri lill-konċessjonarju tal-futur kunfidenza sħiħa fis-saħħa tad-disinn. Il-PPP fiha attivitajiet ta’ operat u ta' sfruttament. Is-settur pubbliku ikun b'mod gradwali kapaċi jżid il-kapaċità fil-forniment tas-servizzi. F'pass intermedju l-infrastruttura tilħaq kostellazjoni ta' kapaċità operazzjonali inizjali sa tmiem l-2011 u l-iskjerament sħiħ jintlaħaq sa tmiem l-2012. Il-kuntratt PPP ta' konċessjoni jkopri l-perjodu 2010-2030. (...PICT...) (...PICT...) Total ta’ 30 satellita b'akkwist pubbliku segwita minn PPP għall-operazzjonijiet u sfruttament | | Karatteristiċi prinċipali | L-EGNOS jibda jaħdem fil-bidu tas-sena 2008Titlesta l-fażi ta’ żvilupp għaddejja bħalissa (Validazzjoni fl-orbita): 2010Jitlesta l-iskjerament ta’ l-ewwel kostellazzjoni: fi tmiem l-2012 Kuntratt PPP għall-isfruttament: 2010-2030Forniment ta’ servizz sħiħ u disponibilità ta’ prestazzjonijiet: fi tmiem l-2012 | - L-FOC jiġi qabel milli fix-xenarju ta’ qabel peress illi ma hemmx bżonn li jistenna l-PPP tibda biex jordna l-aħħar 12-il satellita. - Previst għoti ta' teknika ta’ sentejn bejn l-ESA u l-Konċessjonarju qabel ma jibdew l-operazzjonijiet ta' l-IOS. Fid-dawl tal-valutazzjoni tax-xenarji differenti, l-akkwist pubbliku tal-kostellazzjoni kollha huwa l-aktar wieħed vantaġġjuż. Effettivament, kif jidher mix-xejra (ara t-tabella fl-Anness), aktar ma jkun għoli l-ammont mitlub mis-settur privat biex jipprovdi finanzjament għall-infrastruttura, aktar ma tkun għolja l-parti tal-pagament ta' disponibilità, li għandha titħallas mis-settur-pubbliku, li ssaħħaħ id-debitu, l-imgħax fuq id-debitu u d-dħul fuq l-ekwità. Dan jeħtieġ li jiġi bbilanċjat kontra r-riskji li jinżammu taħt id-diversi xenarji. Normalment, il-livelli ogħla ta' tisħiħ mis-settur pubbliku jiġu kkumpensati b'trasferiment ta' riskju għal fuq is-settur-privat. Madankollu, kif deher min-negozjati għal konċessjoni ta' bħalissa, dan it-trasferiment ta' riskju preżentement mhuwiex negozjabbli b'kundizzjonijiet raġonevoli għas-settur pubbliku u, difatti, fix-xenarji kollha huwa s-settur pubbliku li jżomm il-biċċa l-kbira ta' dawn ir-riskji kollha. Bħala riżultat, l-effett tat-tisħiħ tad-debitu, l-imgħax fuq id-debitu, u d-dħul fuq l-ekwità għandu rwol prinċipali fil-valutazzjoni globali tal-valur għall-flus. Is-suppożizzjoni kienet ta' ritorn fuq id-dħul fil-livell ta' matul il-perjodu 2007-2030 ta' total ta' madwar €10 biljun. Madankollu, il-biċċa l-kbira ta' dan ikun disponibbli lejn it-tmiem tal-perjodu. Għalhekk l-ispejjeż totali għas-settur pubbliku mhumiex tnaqqis sempliċi ta' dħul mill-ispejjeż totali nominali iżda jeħtieġ li jiġi kkalkolat l-hekk imsejjaħ Valur Nett Preżenti (b'rata ta' skont ta' 6%) ta' l-ispejjeż totali tas-settur pubbliku. Huwa l-metodu standard għall-valutazzjoni finanzjarja ta' proġetti fit-tul. Barra min hekk, il-parti tad-dħul totali li s-settur pubbliku jkun jista' jżomm jiddependi fuq ix-xenarju u hija marbuta mar-remunerazzjoni tad-detentur tal-konċessjoni. Ir-riżultat ta' l-istimi huwa ppreżentat fit-tabella hawn taħt. Xenarju | Spejjeż Totali tas-Settur Pubbliku NPV (f'€ biljuni) 2007-2030 | Tkomplija ta’ l-iskema preżenti, u żdieda ta’ azzjonijiet ta’ mitigazzjoni | ~ 1.8 | Bini ta’ kapaċità operazzjonali inizjali (IOC) segwit minn PPP | ~ 2.2 | Bini ta' l-ewwel kostellazzjoni sħiħa (FOC) segwit minn PPP | ~ 1.0 | Il-kontribut tas-settur pubbliku espress f'Valur Nett Preżenti, li jqis ix-xenarji differenti ta' tqassim ta' dħul bejn is-settur pubbliku u dak privat, huwa l-aktar wieħed vantaġġuż fix-xenarju FOC b'valur ta' madwar €1.0 biljun. Min-naħa l-oħra jeħtieg madankollu, investiment akbar fil-Qafas Finanzjarju 2007-2013. Fl-aħħarnett, għandu jiġi enfasizzat li element l-aktar importanti li ma setax jiġi mfassal huwa l-iskjerament ta’ GPS-III mill-2013 sa l-2018 li jdaħħal għadd ta’ servizzi ekwivalenti bla ħlas. Minħabba dan, aktar ma jsir tard it-twassil tal-kostellazzjoni sħiħa Galileo, aktar ikun negattiv l-impatt fuq id-dħul tal-konċessjoni. Il-Kummissjoni tistieden lill-Kunsill u lill-Parlament Ewropew: · jikkonfermaw illi huwa meħtieġ, xieraq, u fl-interess tal-programmi Ewropej tal-GNSS li tipproċedi bl-implimentazzjoni tagħhom permezz ta’ xenarju ieħor. · jinnutaw il-vantaġġi u l-implikazzjonijiet finanzjarji rilevanti tax-xenarji disponibbli u realistiċi · jinnutaw b’mod partikolari l-importanza tat-tlestija bikrija tal-kostellazzjoni kollha u n-nefqa li jġib id-dewmien fit-teħid tad-deċiżjonijiet politiċi. 8. Valutazzjoni Strateġika Abbażi ta’ din il-valutazzjoni, il-Kummissjoni tistieden lill-Kunsill u lill-Parlament Ewropew li jikkonkludu li l-għażla ppreferuta u l-uniku xenarju li jipprovdi triq ’l quddiem sodisfaċenti huwa approċċ PPP definit mill-ġdid u f' żewġ passi: (1) Pass nru 1: tinbeda l-implimentazzjoni immedjata ta’ l-EGNOS, permezz ta' konċessjoni speċjali, bħala prekursur ta’ Galileo bid-disponibilità tas-servizz inizjali sal-bidu tas-sena 2008, u l-ikkomplementar ta' l-akkwist pubbliku preżenti tas-satelliti inizjali u ta' l-infrastruttura permezz ta' l-iskjerament ta' l-ewwel kostellazzjoni Galileo sħiħa b'akkwist pubbliku b'mira ta' Kapaċità Sħiħa Operazzjonali sa tmiem l-2012. (2) Pass nru 2: B'mod parallel, in-negozjar u t-tqegħid f’postu ta' PPP għall-fażi ta’ sfruttament sussegwenti ta’ l-EGNOS u l-Galileo minn 2010-2030. L-għażla ta' dan ix-xenarju hija bbażata, b’mod partikolari, fuq iċ-ċertezza għolja programmatika (l-unika xenarju fejn it-tlestija tal-fażi ta’ l-iskjerament ma tiddependix fuq is-suċċess ta’ proċess parallel ta’ konċessjoni ), il-loġika żviluppata bis-sħiħ tal-programm (essenzjali għal għoti xieraq lid-detentur tal-konċessjoni), l-aqwa użu mill-ġdid ta’ investimenti tal-fażi ta’ l-iskjerament (trawwim mill-ġdid ta' kunfidenza u ta’ motivazzjoni għat-timijiet industrijali), l-aħjar żmien sal-ħruġ fis-suq l-aktar mgħaġġel (toffri l-aqwa opportunità ta’ sehem sinifikanti tal-Galileo fis-suq), u l-aħħar iżda mhux l-anqas hija l-għażla li trendi l-aqwa valur għall-flus. Madankollu jeħtieġ li jiġu indirizzati għadd ta' kwistjonijiet kritiċi relatati mal-programm. L-organizzazzjoni industrijali preżenti la hija effiċjenti u lanqas kapaċi tieħu deċiżjonijiet, prinċipalment minħabba l-fatt li s-settur privat jaġixxi abbażi ta’ nuqqas ta' ċarezz fir-rwoli, r-responsabbiltajiet u t-tqassim tax-xogħol tal-programm. Huwa għalhekk essenzjali li l-indħil fl-organizzazzjoni industrijali ikun minimizzat sabiex il-prassi normali tan-negozju jitħallew jidħlu fis-seħħ, filwaqt li jiġu rispettati in-natura strateġika tal-programm Galileo u l-irwol kritiku tal-forniment industrijali Ewropej fuq bażi wiesgħa kif ukoll il-parteċipazzjoni tas-settur privat fih. Tmexxija stretta hija meħtieġa sabiex tiġi żgurata l-iskeda taż-żmien tal-programm kemm f'dak li jirrigwarda kontroll ta' l-infiq u ż-żmien sal-ħruġ fis-suq. Diġà intilfu 5 snin meta mqabbla ma’ l-iskedi oriġinali u b’infiq sinifikanti. Bħala l-proprjetarja tas-sistema, l-UE għandha r-responsabbiltà, b'mod partikolari, li: tiżgura li l-impenji u l-viżjoni politiċi tagħha jiġu implimentati, tiddetermina u taqbel dwar l-ispeċifikazzjonijiet u r-rekwiżiti għas-sistema; tkun tista' tissorvelja u tikkontrolla l-osservanza stretta ma' tali rekwiżiti permezz ta' fażijiet ta' bini, skjerament, u sfruttament; tissorvelja l-fażijiet differenti tal-programm sabiex jiġu evitati aktar dewmien u spejjeż żejda; u tipprovdi l-kundizzjonijiet għal tmexxija koerenti, effiċjenti u armonizzata mis-settur privat, fejn dan ikun rilevanti. Fir-rigward tal-ħtieġa għal tmexxija effiċjenti u soda tal-programm, il-Kummissjoni Ewropea teħtieġ li tkun kapaċi tmexxi l-programm b’kontrolli u għodod ta' tmexxija tal-programm xierqa, filwaqt li tirrispetta bis-sħiħ il-viżjoni politika u l-kundizzjonijiet kollha ta’ l-Unjoni Ewropea b'mod ġenerali. Il-Kummissjoni timpenja ruħha għal rapportaġġ regolari u ddettaljat lill-Kunsill u lill-Parlament Ewropew dwar l-aspetti kollha ta' l-implimentazzjoni tal-programm. Il-Kummissjoni tirrakkomanda li żżomm l-Aġenzija Ewropea ta' l-Ispazju (ESA) bħala l-aġent ta' l-akkwist u l-awtorità tad-disinn f'isem l-Unjoni Ewropea. Dan ifisser li l-ESA jkollha teżerċita l-għarfien tekniku tagħha skond ir-regoli ta' l-UE u soġġett għal tmexxija globali UE tal-programm. Jeħtieġ ukoll in vista ta’ l-approċċ li ttieħed, ftehim ta' akkwist ċar ma’ l-ESA, b’mod partikolari f’dak li għandu x'jaqsam mal-livell ta’ responsabbiltà miżmum meta wieħed jaġixxi bħala l-aġent ta' l-akkwist u/jew l-awtorità tad-disinn għall-UE. Ftehim bħal dan u r-regoli ta' finanzjament assoċjati għandhom jagħtu indikazzjonijiet ċari tal-proċess ta' l-akkwist u jkunu bbażati inter alia fuq l-elementi li ġejjin: · Rikonoxximent tan-natura strateġika tal-programm Galileo u r-rwol kritiku ta' forniment industrijali Ewropew fuq firxa wiesgħa u l-parteċipazzjoni tas-settur privat fih; · Sejħiet għall-offerti kompetittivi f'gruppi ta' kuntratti għall-elelmenti kollha ta' l-ispazju u fuq l-art; · L-użu ta' żewġ sorsi kull fejn ikun possibbli biex itejjeb l-effiċjenza u jnaqqas id-dipendenzi; · Kunsiderazzjoni xierqa tal-kisbiet u investimenti u ftehimiet eżistenti safejn dan ikun rilevanti; · Kuntratti sodi u bi prezz fiss; · Rekwiżiti ta' rapportaġġ regolari u ddettaljat; · Verifiki regolari tal-Qorti ta' l-Awdituri ta' l-UE biex jiġi żgurat li l-interessi finanzjarji ta' l-UE u l-karattru komunitarju tal-programm jiġu rispettati. Barra minn hekk, il-Kummissjoni temmen bil-qawwa li hija ma tistax tieħu responsabbiltà politika effettiva għall-programm mingħajr valutazzjoni sostanzjali ta' l-istruttura u r-rwol ta' l-Awtorità Superviżorja Galileo (GSA), inklużi l-mezzi legali u prattiċi neċessarji li permezz tagħhom il-Kummissjoni Ewropea tista’ teżerċita responsabbiltà tat-tmexxija tal-programm tagħha b’mod trasparenti taħt għoti ta’ rendikont lill-Kunsill u lill-Parlament. Fis-sitwazzjoni l-ġdida, ir-rwol tal-GSA għandu jiġi revedut bis-sħiħ. Jekk in-neċessità taż-żamma ta' Aġenzija Speċifika ta' l-UE tiġi kkonfermata, il-GSA fil-futur jista' jkollha dmirijiet bħal: akkwist tal-konċessjonijiet ġodda ta' l-EGNOS u l-Galileo u tassisti l-Kummissjoni fl-iżvilupp ta' l-applikazzjonijiet ta' l-EGNOS u l-Galileo. Sabiex jiġi żgurat li l-Kummissjoni tista’ tieħu responsabbiltà sħiħa fl-iżvilupp tal-programm, hija ser tagħmel proposti sabiex it-tmexxija tal-GSA tiġi allinejata mas-sitwazzjoni l-ġdida. It-tħejjija tas-swieq hija meħtieġa permezz ta’ implimentazzjoni bikrija ta’ l-EGNOS u permezz ta’ azzjonijiet ta’ standardizzazzjoni, ċertifikazzjoni, u tqajjim ta’ għarfien fis-suq [11]. Dawn il-miżuri jistgħu wkoll inaqqsu r-riskju ta’ tnaqqis fid-dħul għad-detentur tal-konċessjoni fi stadju aktar tard u għalhekk ta' spejjeż għall-Unjoni Ewropea. Filwaqt li tinżamm sistema bħala sistema ċivili dħul sinifikanti jista’ jiġi wkoll minn utenti tal-militar. Saru diskussjonijiet konsiderevoli dwar l-użu tas-sinjal PRS dawn l-aħħar snin, u hemm bżonn li dawn jitkomplu [12]. Ir-riskju tad-disinn ta’ Galileo huwa ġestit mis-settur pubbliku bħala riżultat tad-deċiżjoni tal-passat li tiġi żviluppata s-sistema abbażi ta’ akkwist pubblikumill-Aġenzija Ewropea ta’ l-Ispazju ta’ żewġ satelliti esperimentali [13] u l-ewwel erba’ satelliti operazzjonali u infrastruttura relatata [14]. Huwa għalhekk ir-rwol ta’ l-UE, bl-assistenza ta’ l-ESA, li tiżviluppa strateġija li permezz tagħha jonqos r-riskju tad-disinn qabel ma jkun jista’ jiġi trasferit ir-riskju li jkun fadal. Il-kwistjonijiet ta' organizzazzji u legali li għandhom x’jaqsmu mar-riskju tad-disinn huma aspetti essenzjali fl-implimentazzjoni tal-programm. F'termini ta' l-iskedar taż-żmien, l-implimentazzjoni tal-programm f'waqtha u l-illonċjar tas-satelliti huma essenzjali minħabba li, inter alia, l-UE ma tistax titlef id-drittijiet tagħha għall-użu tal-frekwenzi tan-navigazzjoni bis-satellita globali. Il-Kummissjoni tistieden ukoll lill-Kunsill u lill-Parlament Ewropew sabiex jipproċedu abbażi tal-prinċipji li ġejjin: 1) Rikonoxximent li EGNOS ser jilħaq kapaċità operazzjonali kmieni fis-sena 2008 u meħtieġa azzjoni immedjata ghall-implimentazzjoni tas-servizzi tiegħu bħala prekursur ta’ Galileo. 2) Rikonoxximent li l-programmi Ewropej tal-GNSS jiġu definiti, miftiehma, immexxija, u sorveljati fil-livell ta’ l-Unjoni Ewropea fl-interess ta’ l-Istati Membri kollha. 3) Rikonoxximent tan-natura strateġika tal-programm Galileo u r-rwol kritiku tal-forniment industrijali Ewropew fuq firxa wiesgħa, u l-parteċipazzjoni tas-settur privat fih. 4) Żamma ta’ l-Aġenzija Ewropea ta’ l-Ispazju (ESA) bħala l-aġent ta' l-akkwisti u l-awtorità tad-disinn f’isem l-Unjoni Ewropea, u aġir skond din l-awtorità u r-regoli ta’ l-Unjoni Ewropea. 5) Il-bżonn li tiġi introdotta kompetizzjoni b'saħħitha u ġusta fil-programm fuq il-bażi ta' żewġ sorsi u sejħiet għall-sejħiet għall-offerti kompetittivi regolari fl-elementi kollha tal-programm, kull fejn ikun possibbli, sabiex tiġi mtejba l-effiċjenza u jonqsu d-dipendenzi. Rendikont xieraq għandu jittieħed ta’ kisbiet u investimenti eżistenti, u ta’ ftehimiet sa fejn rilevanti. 6) Rikonoxximent tal-bżonn għat-tisħiħ u ristrutturazzjoni tat-tmexxija pubblika tal-programmi Ewropej tal-GNSS abbażi tar-responsabbiltà politika u t-tmexxija tal-Kummissjoni, fuq il-bażi ta’ proposti tagħha; 7) Rikonoxximent tal-bżonn li jkun hemm kunfidenza għall-investituri fis-servizzi fl-aħħar tal-proċess u applikazzjonijiet permezz ta’ impenji sodi għat-twassil ta’ Galileo fil-ħin, li jkunu bbażati fuq aċċess għas-servizzi ġust u mhux diskriminatorju. 9. L-iffinanzjar tax-xenarju rrakkomandat L-ikkostjar preżenti, ibbażat fuq in-negozjati dwar il-konċessjoni ta' bħalissa sa l-aħħar tas-sena 2006, tax-xenarju li jitkompla mal-Konsorzju Konġunt jiżvela l-ħtieġa li l-Unjoni Ewropea tixtri satelliti addizzjonali qabel il-PPP ma jkun jista’ jitqiegħed f’postu, li jiġu mobilizzati madwar €2.4 biljun għall-perjodu finanzjarju 2007 sa l-2013, li jiġu assigurati r-riskji tas-suq permezz ta’ pagamenti disponibbli għall-perjodu sa l-2030 ta’ madwar €10 biljun, u li jiġu aċċettati responsabbiltajiet ulterjuri għar-riskji ta’ disinn u ta' terminazzjoni kif ukoll responsabbiltà għal partijiet terzi. Skond ix-xejriet tad-dħul, is-settur pubbliku għandu jirkupra madwar €8 biljun f’xenarju ta’ dħul fuq il-livell ta' linja ta' bażi. Dan iqiegħed f’dubju il-vantaġġi ta’ approċċ PPP bikri. Sabiex jiġi finanzjat ix-xenarju rrakkomandat ta’ l-akkwist pubbliku ta’ l-ewwel kostellazzjoni u l-PPP sussegwenti, l-Unjoni Ewropea u l-Istati Membri tagħha ikollhom jimmobilizzaw total ta' €3.4 biljun għall-perjodu 2007 sa 2013, filwaqt illi l-impenn tal-baġit fuq il-perjodu sħiħ jonqos għal madwar €9 biljun. Il-vantaġġi ta’ dan ix-xenarju huma illi joffri l-qafas ta' ħin l-aktar vantaġġjuż, l-aqwa valur għal flus, il-kundizzjonijiet għall-fażi PPP sussegwenti jkunu żviluppati ħafna aħjar, filwaqt illi l-approprjazzjoni globali ta’ l-impenn tal-baġit tiġi sostanzjalment imnaqqsa. Id-dispożizjonijiet kurrenti tal-perspettivi finanzjarji ma humiex sodisfaċenti taħt l-ebda xenarju. Barra minn hekk, ix-xenarji kollha għandhom bżonn ta' Regolament għall-Programm Ewropew li jmur lil hinn sew mill-2013. Ċarament, deċiżjoni politika biex il-PPP jiġi mfassal mill-ġdid kif ġie ssuġġerit qabel implimentazzjoni jeħtieġ ftehim dwar ix-xenarju ta' finanzjament. Fix-xhur li ġejjin, il-Kummissjoni ser tipproċedi b'analiżi tad-dettalji ta' implimentazzjoni relatati max-xenarju ppreferut u li u li ssir b'mod parallel ma' l-identifikazzjoni u l-finanzjament addizzjonali. Madankollu, il-Kummissjoni tikkunsidra importanti li tavvanza l-adozzjoni kurrenti tar-regolament finanzjarju propost sabiex tkun f’pożizzjoni li tkompli bl-istabilizzazzjoni tal-programm EGNOS u, bl-għajnuna mill-ESA, bit-tħejjijiet għax-xenarju ppreferut. Sabiex tidentifika l-mezzi finanzjarji addizzjonali meħtieġa, il-Kummissjoni f'dan l-istadju, ser tesplora dawn l-għażliet: · Eżaminazzjoni tal-possibiltajiet ta’ finanzjament permezz ta' żieda mmirata tal-limitu ta' l-Intestatura 1A tal-qafas finanzjarju f'konformità mal-limitu tar-riżorsi proprji u d-dispożizzjonijiet stabbiliti fil-Ftehim Inter-Istituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u t-tmexxija finanzjarja soda [15]. Din il-proċedura timplika ż-żewġ friegħi ta' l-awtorità għall-baġit. · Mobilizzazzjoni mill-Istati Membri ta' riżorsi addizzjonali ġejjin minbarra l-Qafas Finanzjarju Multi-annwali. Il-Kummissjoni ser tesplora dawn l-għażliet jew it-tagħqid tagħhom flimken ma' l-Awtorità għall-Baġit. Il-Kummissjoni tistieden lill-Kunsill u lill-Parlament Ewropew: · jiżguraw, bħala l-ewwel pass, il-progress tal-proġetti EGNOS u Galileo, sabiex titħaffef l-adozzjoni tar-Regolament tal-Programm ta' l-UE li qed jiġi propost bħalissa; · jeżaminaw il-possibiltajiet għal finanzjament addizzjonali; · jiddiskutu u jaqblu, abbażi ta’ proposta li l-Kummissjoni ser tippreżenta sa Settembru, 2007, il-modalitajiet dwar kif għandha tipproċedi minħabba d-differenza fil-finanzjament, inklużi, jekk meħtieġ, mekkaniżmu finanzjarju li jkopri l-perjodu kollu sas-sena 2030. ANNESS: It-tfassil finanzjarju tax-xenarji F'termini ta’ valutar ta’ l-implikazzjonijiet finanzjarji tax-xenarji miżmuma, l-immudellar finanzjarju huwa bbażat fuq suppożizzjonijiet bikrija u estrapolazzjoni ta’ dejta kruċjali u għalhekk ir-riżultati għandhom jitqiesu bħala approssimazzjonijiet u għal skopijiet ta' paragun. Ir-riżultati definittivi jiddependu fuq it-termini tal-kuntratti rispettivi. Xenarju | Numru totali ta' satelliti b'akkwist pubbliku | Appoġġ mis-settur Pubbliku2 | Impenn baġitarju totali mitlub mis-settur pubbliku62007-2030 Nominali | Bidu ta’ operazzjonijiet sħaħ7 | | | Baġit mitlub mis-settur pubbliku fil-perspettivi 2007-20133(għal satelliti u infrastruttura taħt akkwist pubbliku) Nominali | Pagamenti ta' Disponibilita (b'tisħiħ mis-settur pubbliku) għall-PPP (sa l-2030) | | | | | | Parti fiss4: - spiża operazzjonali - il-manutenzjoni - replenishment imgħax fuq id-debitu Nominali | Parti varjabbli (jiddependi fuq l-għadd ta' satelliti u l-infrastruttura akkwistati mis-settur pubbliku) 5: - kapital debitu - imgħax fuq id-debitu - ritorn fuq ekwità Nominali | | | Tkomplija ta’ l-iskema preżenti, u żdieda ta’ azzjonijiet ta’ mitigazzjoni1 | 4+4 | 2.4 | 5.3 | 3 - 4 | 11 - 12 | Nofs l-2014 | Bini ta’ kapaċità operazzjonali inizjali (IOC) segwit minn PPP | 18 | 3.0 | 5.3 | 2 - 3 | 10 - 11 | Tmiem l-2013 | Bini ta' l-ewwel kostellazzjoni sħiħa (FOC) segwit minn PPP | 30 | 3.4 | 5.3 | 0.5 - 1 | 9 - 10 | Tmiem l-2012 | Il-figuri kollha huma espressi f’biljuni ta’ Euro. Aktar dettalji jinstabu fid-Dokument tas-Servizzi tal-Kummissjoni. 1 1Skond l-analiżi tal-programm l-aktar reċenti li saret mill-Aġenzija Ewropea ta’ l-Ispazju , id-dewmien akkumulat jimplika attivitajiet ta’ mitigazzjoni tar-riskju u l-bini ta’ erbgħa satelliti addizzjonali sabiex tiġi żgurata l-kontinwità tal-produzzjoni industrijali bejn il-fażi ta’ validazzjoni fl-orbita u l-ewwel attivitajiet tal-fażi ta’ l-iskjerament. Barra minn hekk, tfisser ukoll il-bżonn li tiġi protetta il-fażi ta' validazzjoni fl-orbita kontra falliment potenzjali ta' l-illanċjar. Dan fil-bidu kien kopert bl-ewwel satelliti fil-fażi ta’ skjerament. 2 Fil-mudell PPP tal-Galileo, is-settur pubbliku jikkontribwixxi b'għotjiet għall-iskjerament ta' l-infrastruttura u b'pagamenti ta' disponibilità għat-tisħiħ ta' l-isfruttament tas-sistema. Is-settur privat jikkontribwixxi b'ekwità u debitu. 3 iċ-ċifri jinkludu s-seħem ta' l-ispiża ta' l-akkwist Galileo għas-settur pubbliku, l-ispiża ta' l-isfruttament ta' l-EGNOS, u żidiet fl-ispejjeż IOV. L-istimi huma bbażati fuq id-dejta ta' l-ikkostjar ta' l-ESA, ivvalidati b'kuntratti eżistenti u dejtabejż ta' l-akkwisti ESA, u kkontrollati kontra l-offerti kollha li jkunu saru matul il-proċess sħiħ ta' negozjar għal konċessjoni. L-effett ta' l-ispiża tar-riżorsi pubbliċi finanzjarji mhuwiex immudellat fil-kalkoli finanzjarji. Spejjeż bħal dawn qiegħdin fil-medda ta' 4% u japplikaw għax-xenarji kollha u għal skopijiet ta' paragun jaffettwaw biss id-differenza bejn €3.4 biljun u €2.4 biljun (i.e. fuq €1 biljun). Ir-riżultat huwa wieħed marġinali u kopert mill-firxa ta' l-impenn baġitarju pubbliku totali (ara 6). 4 Il-parti fiss tal-pagament ta' disponibilità tkopri operazzjonijiet, manteniment, u imgħax fuq id-debitu ta' replenishment. Dan jibqa' l-istess fix-xenarji kollha għax tikkonċerna l-operazzjonijiet u l-manteniment tal-kostellazzjoni sħiħa u r-replenishment tagħha. Id-dejta hija bbażata fuq estimi ta' spejjeż minn studji tekniċi u ekonomiċi li saru matul il-fażi ta' definizzjoni mill-ESA u mill-Kummissjoni (GALA, PwC, Comparative System Studies) u kkontrollati kontra l-offerti għas-sejħiet kollha li jkunu daħlu matul il-fażi ta' negozjar għal konċessjoni. 5 Il-parti varjabbli tal-pagament ta' disponibilità tkopri s-servizz ta' debitu (kapital ta' debitu, imgħax, ħlasijiet, eċċ) u dħul fuq l-ekwità li jiġi mogħti. Dan jiddependi fuq id-debitu u l-ekwità li huma marbutin mal-kobor ta' l-akkwist li s-settur privat jeħtieġ jieħu f'idejh, u fuq il-gearing miftiehem bejn l-ekwità u d-debitu. 6 L-impenn baġitarju tas-settur pubbliku jikkonċerna l-ispejjeż diretti globali għas-settur pubbliku billi jiżdiedu l-ispejjeż ta' l-akkwist (ara 3) u l-pagamenti ta' disponibilità (ara 4 u 5). Dawn ikopru r-riskju tas-suq. 7 Il-bidu ta' operazzjonijiet sħaħ huwa importanti fir-rigward tal-wasla tas-sistemi li jikkompetu. Aktar ma jkun bikri d-data tal-bidu ta' l-operazzjonijiet sħaħ għas-servizzi u s-swieq kollha., aktar ma wieħed jistenna li jkun għoli s-sehem ta' Galileo fis-suq. ____________ [1] Ir-Riżoluzzjoni tal-Parlament Ewropew tas-26 ta' April 2007 dwar in-negozjati għal kuntratt ta' konċessjoni Galileo. [2] Ftehim UE-SU dwar il-promozzjoni, il-forniment u l-użu tas-sistemi bbażati fuq in-navigazzjoni bis-satellita Galileo u GPS u applikazzjonijiet relatati, Ġunju 2004. [3] Il-medjazzjoni ta’ l-eks Kummissarju Karel van Miert irriżultat fi ftehim fost it-8 membri tal-Konsorzju Konġunt nhar il-5 ta’ Diċembru 2005. [4] Rapport ta’ l-analiżi tas-suq ProDDAGE, Konsulenza ESYS, 2006. [5] Ittra tal-Konsorzju Konġunt lill-Ministru Tiefensee u l-Viċi President Barrot, id-9 ta’ Marzu, 2007. [6] Ittra tal-Konsorzju Konġunt lill-GSA, l-24 ta’ April, 2007. [7] L-EGNOS jiżdied, u huwa bbażat fuq, sinjali tal-GPS, permezz ta' infrastruttura ta' l-art Ewropea li bħalissa hija reġjonali biss. [8] Il-baġits ta' l-UE u l-ESA flimkien jinklud l-kuntratt IOV (1.5 B€), l-ispejjeż ta' l-EGNOS (0.7 B€) u r-riċerka ta' l-ESA u l-UE matul is-snin. [9] Ara l-analiżi f’sezzjoni 4. [10] Preċiżjoni ta' 4 metri fuq l-orizzontali għal 87% disponibilità jew preċiżjoni ta' 20 metru għal 98% disponibilità. [11] Green Paper dwar Applikazzjonijiet ta' Navigazzjoni bis-Satellita, KUMM(2006) 769, tat-12.12.2006 u l-azzjonijiet ta' follow-up previsti [12] Fil-kuntest tal-proposta reċenti għal Politika ta' l-Ispazju Ewropea KUMM(2007) 212, il-Kummissjoni ħadet il-pożizzjoni li programmi ta' l-ispazju pajżana bħal Galileo, għandhom kapaċità ta' ħafna użi u jista’ jkollhom utenti mill-militar [13] Satellita Giove-A illanċjata f’Diċembru 2005 u satellita Giove-B tkun lesta biex tiġi llanċjata tard fl-2007 jew kmieni fl-2008. [14] Il-Validazzjoni fl-Orbita (IOV) jew kuntratt ta’ żvilupp li ddaħħal mill-ESA u li huwa ffinanzjat mill-ESA u l-KE. [15] EUĠU C 139 ta' l-f 14.6.2006. --------------------------------------------------